Predkladacia  správa

V súlade s príslušnou úlohou v uznesení 39. schôdze Rady obrany štátu z 18. decembra 2000 predložili ministri obrany, vnútra a dopravy, pôšt a telekomunikácií materiál na rokovanie vlády Slovenskej republiky týkajúci sa jednotného riadenia ozbrojených síl ministerstvom obrany s návrhom na zabezpečenie úloh, ktoré v súčasnosti plnia Vojská ministerstva vnútra a Železničné vojsko. V prijatom uznesení č. 752 z 15. augusta 2001 vláda v bode B.4  uložila ministrovi vnútra zabezpečiť transformáciu Vojsk ministerstva vnútra. Pokiaľ ide o vojská civilnej ochrany, bolo v časti III. tohto materiálu uvedené, že  súčasné štruktúry vojsk civilnej ochrany i početné stavy určené uznesením vlády Slovenskej republiky č. 533 zo 6. júla 2000 sa budú transformovať do Hasičského a záchranného zboru. 

V nadväznosti na uvedenú úlohu ministerstvo vnútra pristúpilo k vypracovaniu  „Zámeru transformácie vojsk civilnej ochrany Ministerstva vnútra Slovenskej republiky a delimitácie úloh, ktoré plnia, na Hasičský a záchranný zbor“.  Z prijatých opatrení vyplynula tiež úloha na vypracovanie návrhu zákona, ktorým sa mení a dopĺňa zákon č. 315/2001 Z.z. o Hasičskom a záchrannom zbore. Účelom návrhu tohto zákona, ktorý bol koncom februára t. r. predložený do legislatívneho procesu v pôsobnosti vlády, je úprava tých ustanovení cit. zákona, ktoré bezprostredne súvisia s riešením postavenia, úloh, organizácie, riadenia, ako aj právnych vzťahov vojsk civilnej ochrany po ich transformácii do Hasičského a záchranného zboru. Aj do plánu práce vlády bola na marec t. r. zakotvená pre ministra vnútra súvisiaca úloha pripraviť a predložiť na rokovanie vlády návrh postupu transformácie vojsk civilnej ochrany ministerstva vnútra a delimitácie úloh, ktoré plnia, na Hasičský a záchranný zbor. 

Predkladaný materiál obsahuje základnú informáciu o súčasnom stave a základných úlohách vojsk civilnej ochrany, o ich finančno-ekonomickom zabezpečení a personálnom obsadení s návrhom  postupu ich transformácie do Hasičského a záchranného zboru. Okrem upresnenia súvisiacich úloh a tabuľkových prehľadov je pripojená aj predpokladaná organizačná štruktúra záchranných brigád po ich transformácii. 

Pri uvedenej transformácii vojsk civilnej ochrany sa očakáva financovanie ich činností  na súčasnej úrovni rozpočtových výdavkov. Nebolo preto potrebné vypracovať doložku finančných, ekonomických a environmentálnych vplyvov. Z hľadiska zamestnanosti sa predpokladá v sídlach záchranných brigád vytvoriť 150 nových funkčných miest.

Predmetný materiál sa predkladá na rokovanie vlády Slovenskej republiky bez rozporov.